ราคาทองคำปิดพุ่งเกือบ 23 ดอลล์ จากแรงซื้อชดเชย-คาดการณ์เฟดไม่รีบขึ้นดบ.
สัญญาทองคำตลาดนิวยอร์กปิดปรับตัวสูงขึ้นเมื่อคืนนี้ (4 ธ.ค.) เนื่องจากได้รับแรงหนุนจากแรงซื้อชดเชย ขณะที่มีนักลงทุนบางส่วนเชื่อว่า ธนาคารกลางสหรัฐ (FED) อาจชะลอการปรับขึ้นดอกเบี้ยเป็นปีหน้า 
5 ธ.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ. พุ่ง 22.9 ดอลลาร์ หรือ 2.16% ปิด (4 ธ.ค.) ที่ 1,084.10 ดอลลาร์/ออนซ์, สัญญาโลหะเงินส่งมอบเดือนมี.ค. พุ่งขึ้น 45.1 เซนต์ หรือ 3.20% ปิดที่ 14.528 ดอลลาร์/ออนซ์, สัญญาพลาตินัมส่งมอบม.ค. พุ่งขึ้น 33.1 ดอลลาร์ หรือ 3.91% ปิดที่ 880.60 ดอลลาร์/ออนซ์ และสัญญาพัลลาเดียมส่งมอบเดือนมี.ค.พุ่งขึ้น 30.05 ดอลลาร์ ปิดที่ 566.85 ดอลลาร์/ออนซ์
สัญญาทองคำพุ่งขึ้นเมื่อคืนนี้โดยได้รับแรงหนุนจากแรงซื้อชดเชย ในขณะเดียวกันก็มีกระแสคาดการณ์ใหม่ว่า เฟดอาจชะลอการขึ้นดอกเบี้ยเป็นปีหน้า เนื่องจากเศรษฐกิจในต่างประเทศยังคงซบเซา และสหรัฐและประเทศอื่นยังคงดำเนินนโยบายทางการเงินในแนวทางที่ต่างกัน แม้ว่าขณะนี้จะมีการคาดการณ์กันอย่างแพร่หลายว่าเฟดจะขึ้นดอกเบี้ยในการประชุมวันที่ 15-16 ธ.ค.